CELEX: 32006D0692
Language: el
Date: 2006-10-12 00:00:00
Title: 2006/692/ΕΚ: Απόφαση της Επιτροπής, της 12ης Οκτωβρίου 2006 , περί τροποποιήσεως του παραρτήματος της οδηγίας 2002/95/ΕΚ του Ευρωπαϊκού Κοινοβουλίου και του Συμβουλίου, ως προς τις εξαιρούμενες εφαρμογές εξασθενούς χρωμίου, για τις ανάγκες προσαρμογής στην τεχνική πρόοδο [κοινοποιηθείσα υπό τον αριθμό Ε(2006) 4791]   (Κείμενο που παρουσιάζει ενδιαφέρον για τον ΕΟΧ)

14.10.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 283/50
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 12ης Οκτωβρίου 2006
   περί τροποποιήσεως του παραρτήματος της οδηγίας 2002/95/ΕΚ του Ευρωπαϊκού Κοινοβουλίου και του Συμβουλίου, ως προς τις εξαιρούμενες εφαρμογές εξασθενούς χρωμίου, για τις ανάγκες προσαρμογής στην τεχνική πρόοδο
   [κοινοποιηθείσα υπό τον αριθμό Ε(2006) 4791]
   (Κείμενο που παρουσιάζει ενδιαφέρον για τον ΕΟΧ)
   (2006/692/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την οδηγία 2002/95/ΕΚ του Ευρωπαϊκού Κοινοβουλίου και του Συμβουλίου, της 27ης Ιανουαρίου 2003, σχετικά με τον περιορισμό της χρήσης ορισμένων επικίνδυνων ουσιών σε είδη ηλεκτρικού και ηλεκτρονικού εξοπλισμού (1), και ιδίως το άρθρο 5 παράγραφος 1 υπό β),
   Εκτιμώντας τα ακόλουθα:
   
               (1)
            
            
               Σύμφωνα με την οδηγία 2002/95/ΕΚ, η Επιτροπή έχει την υποχρέωση να αξιολογεί ορισμένες επικίνδυνες ουσίες των οποίων η χρήση απαγορεύεται κατά την έννοια του άρθρου 4 παράγραφος 1 της ίδιας οδηγίας.
            
         
               (2)
            
            
               Ορισμένα υλικά και κατασκευαστικά στοιχεία που περιέχουν εξασθενές χρώμιο θα πρέπει να εξαιρεθούν από την απαγόρευση, επειδή η χρήση αυτών των επικίνδυνων ουσιών στα εν λόγω υλικά και κατασκευαστικά στοιχεία είναι ακόμη αναπόφευκτη ή επειδή οι αρνητικές επιπτώσεις για το περιβάλλον καθώς και για την υγεία και ασφάλεια του καταναλωτή που θα προκύψουν ως αποτέλεσμα της υποκατάστασης ενδέχεται να υπερβούν τα εξ αυτής οφέλη για το περιβάλλον και για την υγεία και ασφάλεια του καταναλωτή. Η εξαίρεση χορηγείται με βάση τα αποτελέσματα μιας διαδικασίας επανεξέτασης που διεξάγεται από τεχνικούς εμπειρογνώμονες, οι οποίοι συνεκτιμούν διαθέσιμα στοιχεία από μελέτες, ενδιαφερόμενα μέρη και άλλες επιστημονικές/τεχνικές πηγές. Από την επανεξέταση προέκυψε ότι η εξάλειψη ή η υποκατάσταση της ουσίας είναι ακόμη τεχνικώς ή επιστημονικώς ανέφικτη πριν από την 1η Ιουλίου 2007. Ανάλογη εξαίρεση προβλέπεται στην οδηγία 2000/53/ΕΚ για τα οχήματα στο τέλος του κύκλου ζωής τους.
            
         
               (3)
            
            
               Κάποιες εξαιρέσεις από την απαγόρευση ορισμένων ειδικών υλικών ή κατασκευαστικών στοιχείων πρέπει να είναι περιορισμένης κλίμακας, ώστε να επιτευχθεί σταδιακή κατάργηση της χρήσης επικίνδυνων ουσιών σε ηλεκτρικό και ηλεκτρονικό εξοπλισμό, δεδομένου ότι η χρήση των ουσιών αυτών σε τέτοιες εφαρμογές θα πάψει να είναι αναπόφευκτη.
            
         
               (4)
            
            
               Σύμφωνα με το άρθρο 5 παράγραφος 1 υπό γ) της οδηγίας 2002/95/ΕΚ, κάθε εξαίρεση του παραρτήματος επανεξετάζεται υποχρεωτικά κάθε τέσσερα χρόνια ή τέσσερα χρόνια μετά την προσθήκη ενός είδους στον κατάλογο.
            
         
               (5)
            
            
               Συνεπώς, η οδηγία 2002/95/ΕΚ πρέπει να τροποποιηθεί αναλόγως.
            
         
               (6)
            
            
               Σύμφωνα με το άρθρο 5 παράγραφος 2 της οδηγίας 2002/95/ΕΚ, η Επιτροπή διαβουλεύτηκε με τα ενδιαφερόμενα μέρη.
            
         
               (7)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής του άρθρου 18 της Οδηγίας 2006/12/ΕΕ του Ευρωπαϊκού Κοινοβουλίου και του Συμβουλίου (2),
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Στο παράρτημα της οδηγίας 2002/95/ΕΚ προστίθεται το ακόλουθο σημείο 28:
   
      
                  «28.
               
               
                  Εξασθενές χρώμιο σε αντιδιαβρωτικά επιχρίσματα άβαφων μεταλλικών ελασμάτων και μεταλλικών συνδέσμων που χρησιμοποιούνται για προστασία από τη διάβρωση και τις ηλεκτρομαγνητικές παρεμβολές σε εξοπλισμό της κατηγορίας «3. Εξοπλισμός πληροφορικής και τηλεπικοινωνιών» της οδηγίας 2002/96/ΕΚ. Η εξαίρεση ισχύει μέχρι την 1η Ιουλίου 2007.»
               
            
   Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 12 Οκτωβρίου 2006.
      
         
            Για την Επιτροπή
         
         Σταύρος ΔΉΜΑΣ
         
         
            Μέλος της Επιτροπής
         
      
   
   
      (1)  ΕΕ L 37 της 13.2.2003, σ. 19. Οδηγία όπως τροποποιήθηκε τελευταία με την οδηγία 2006/310/ΕΚ της Επιτροπής (ΕΕ L 115 της 28.4.2006, σ. 38).
   
      (2)  ΕΕ L 114 της 27.4.2006, σ. 9.